Κάρολος Λουδοβίκος της Αυστρίας

Ο Κάρολος Λουδοβίκος (γερμ. Karl Ludwig von Österreich, 30 Ιουλίου 1833 - 19 Μαΐου 1896) του Οίκου των Αψβούργων-Λωρραίνης ήταν αρχιδούκας της Αυστρίας.

Βιογραφία
Ο Κάρολος Λουδοβίκος Ιωσήφ Μαρία γεννήθηκε στα Ανάκτορα Σενμπρούν της Βιέννης και ήταν το τρίτο παιδί και ο τρίτος γιος του Φραγκίσκου Καρόλου της Αυστρίας και της Σοφίας των Βίττελσμπαχ, κόρης του Μαξιμιλιανού Α΄ Ιωσήφ της Βαυαρίας. Ήταν  αδελφός του Φραγκίσκου Ιωσήφ της Αυστρίας, του Μαξιμιλιανού, Αυτοκράτορα του Μεξικού, και του Λουδοβίκου Βίκτωρα της Αυστρίας.

Μεγάλωσε ως ευλαβής Καθολικός και προς το τέλος της ζωής του η πίστη του εξελίχθηκε σε μανία. Παρότι δεν ενδιαφερόταν για την πολιτική, έγινε μέλος της κυβέρνησης του Αγκένορ Ρόμουαλντ  Γκολουχόφσκι στη Γαλικία και το 1855 έγινε διοικητής του Ίννσμπρουκ. Εγκαταστάθηκε στο Κάστρο Άμπρας, αλλά το 1861 παρέδωσε τη θέση του μετά την έκδοση νέου συντάγματος και λόγω του περιορισμούς της εξουσίας του από το ξάδερφό του, Ραϊνέριο Φερδινάνδο, και το βαρόνο Αλεξάντερ φον Μπαχ.

Παντρεύτηκε τρεις φορές και απέκτησε έξι παιδιά. Μετά την αυτοκτονία του ανιψιού του, Ροδόλφου (1889), έγινε ο ίδιος διάδοχος του αυτοκρατορικού θρόνου, αλλά φημολογείται ότι ο ίδιος αρνήθηκε όλα τα δικαιώματά του και τα παρέδωσε στον πρωτότοκο γιο του, Φραγκίσκο Φερδινάνδο. Είχε καλή σχέση με το νεότερο αδελφό του, Λουδοβίκο Βίκτωρα, και, όπως κι εκείνος, αγαπούσε την τέχνη και το θέατρο, ενώ διοργάνωνε πολλές χοροεσπερίδες για επίσημους καλεσμένους και μέλη της οικογένειας για λογαριασμό του Αυτοκράτορα.

Το 1896 έκανε στους Άγιους Τόπους, όπου ήπιε μολυσμένο νερό από τον ποταμό Ιορδάνη. Απεβίωσε λίγους μήνες μετά από τυφοειδή πυρετό λόγω σοβαρής μόλυνσης σε ηλικία 62 ετών στη Βιέννη. Ενταφιάστηκε στην Αυτοκρατορική Κρύπτη. Η τρίτη και τελευταία σύζυγός του απεβίωσε το 1944.

Το 1914 ο πρώτος γιος του, Φραγκίσκος Φερδινάνδος, δολοφονήθηκε. Το γεγονός αυτό ήταν το έναυσμα για την έκρηξη του Α΄ Παγκοσμίου Πολέμου.

 Οικογένεια 
Ο πρώτος του γάμος έγινε στις 4 Νοεμβρίου 1856 στη Δρέσδη. Νυμφεύτηκε την πρώτη εξαδέλφη του, Μαργαρίτα της Σαξονίας, κόρη του Ιωάννη της Σαξονίας, η οποία απεβίωσε δύο χρόνια αργότερα από τύφο, χωρίς να αποκτήσουν απογόνους. 

Νυμφεύτηκε σε δεύτερο γάμο τη Μαρία Αννουντσιάτα των Βουρβόνων-Ισπανίας, κόρη του Φερδινάνδου Β΄ των Δύο Σικελιών, το 1862, με την οποία απέκτησε τέσσερα παιδιά:
 Φραγκίσκος Φερδινάνδος (1863 - 1914), Αρχιδούκας της Αυστρίας.
 Όθων (1865 - 1906), Αρχιδούκας της Αυστρίας. Γιος του ήταν ο:
 Κάρολος (1887 - 1922), ο τελευταίος Αυτοκράτορας της Αυστρίας και Βασιλιάς της Ουγγαρίας και Βοημίας.
 Φερδινάνδος Κάρολος (1868 - 1915), Αρχιδούκας της Αυστρίας.
 Μαργαρίτα Σοφία (1870-1902), παντρεύτηκε τον Αλβέρτο της Βυρτεμβέργης.

Η Μαρία Αννουντσιάτα απεβίωσε το 1871 και το 1873 ο Κάρολος Λουδοβίκος έκανε τρίτο γάμο, με τη Μαρία Θηρεσία των Αβίς-Μπραγκάνσα, κόρη του Μιχαήλ της Πορτογαλίας, με την οποία απέκτησε δύο παιδιά:
 Μαρία Αννουντσιάτα (1876 - 1961), ηγουμένη στο Αββαείο της Θηρεσίας στο Χράντσανυ της Πράγας.
 Ελισάβετ Αμαλία (1878 - 1960), παντρεύτηκε τον Αλοΰσιο του Λίχτενσταϊν.

Πρόγονοι

 Παραπομπές 

Κατηγορία:Πρίγκιπες της Αυστρίας
Κατηγορία:Οίκος της Λωρραίνης